Eva Kunovská

Habilitačné konanie JUDr. Michala Marka, PhD.

Dňa 3. 6. 2026 sa na Akadémii Policajného zboru v Bratislave uskutočnilo habilitačné konanie JUDr. Michala Marka, PhD., ktorý pôsobí na Akadémii Policajného zboru v Bratislave na pozícii prorektora pre vedu a zahraničné vzťahy.
Predseda habilitačnej komisie prof. Dr. Jozef Balga, PhD., otvoril habilitačné konanie a privítal členov habilitačnej komisie – Dr. h. c. prof. JUDr. Jaroslava Ivora, DrSc., a doc. JUDr. Mgr. Jana Bajuru, Ph.D., oponentov – prof. JUDr. Jozefa Meteňka, PhD., doc. JUDr. Ladislava Pokorného, Ph.D., a prof. JUDr. Adriána Vaška, PhD., členov vedeckej rady a hostí. Konštatoval, že je naplnená požiadavka § 1, ods. 9 a 13 Vyhlášky MŠ SR č. 246/2019 Z. z. o kvóre členov habilitačnej komisie, oponentov a najmenej piatich členov vedeckej rady. Habilitant predložením všetkých dokumentov potrebných k habilitácii splnil zákonom stanovenú podmienku. Predseda habilitačnej komisie oboznámil prítomných s profesijným životopisom habilitanta. Potom ho požiadal, aby predniesol habilitačnú prednášku.

Habilitant excelentne odprezentoval svoju habilitačnú prednášku na tému Nová stratégia a prístupy k odhaľovaniu drogovej trestnej činnosti v Slovenskej republike. Potom predseda habilitačnej komisie vyzval habilitanta, aby zúčastneným priblížil cieľ a predmet skúmania svojej habilitačnej práce. 
Následne predseda habilitačnej komisie prof. Dr. Jozef Balga, PhD., požiadal oponentov o prednesenie oponentských posudkov na habilitačnú prácu habilitanta. 
Prof. JUDr. Jozef Meteňko, PhD., konštatoval, že habilitačná práca sa venuje zaujímavej a z hľadiska perspektív ďalšieho vývoja bezpečnostného, najmä policajného a spravodajského poznania a jeho nástrojov, veľmi aktuálnej téme, ktorú nemá veľa autorov odvahu riešiť.  Rovnako aplikačný význam diela je nespochybniteľný.
Celú prácu aj z hľadiska štruktúry možno charakterizovať trojkomponentovo – drogová trestná činnosť, odhaľovanie trestnej činnosti a národný model kriminálneho spravodajstva. Autor systémovo rozvíja aktuálnu teóriu operatívnych a spravodajských činností. Vo väčšej miere použil najnovšie literárne pramene, pomerne dostatočné množstvo domácich zdrojov, aplikoval množstvo vlastných poznatkov získaných štúdiom i bezpečnostným výskumom. Práca je využiteľná aj pri výučbe.
Autor zo spracovaného materiálu vyvodzuje správne, aj keď pomerne stručné závery. Práca je kvalitná aj z pohľadu vedeckých a pedagogických efektov. Podľa názoru prof. JUDr. Jozefa Meteňka, PhD., dielo v plnom rozsahu spĺňa kritériá kladené na habilitačnú prácu ako predpoklad úspešného habilitačného konania. Vychádzajúc z názvu monografie považuje štruktúru jej obsahu za primeranú a teoretické spracovanie výsledkov za adekvátne.
Prof. JUDr. Jozef Meteňko, PhD., na základe uvedeného navrhol po úspešnom absolvovaní habilitačného konania udeliť vedecko-pedagogický titul docent v odbore Ochrana osôb a majetku priradenom k odboru bezpečnostné vedy.

Oponent položil habilitantovi dve otázky:

1. V čom vidí habilitant hlavné ťažkosti pri skúmaní systému operatívnych a spravodajských metód?

2. Aké sú možnosti rozvoja teórie a metodológie v policajných vedách v súčasnosti?


Doc. JUDr. Ladislav Pokorný, Ph.D., poznamenal, že analýza bezpečnostnej situácie a jej predikcia jasne potvrdzujú, že sa výrazne zvyšuje potreba transferu nových vedeckých poznatkov, vďaka ktorým možno zvýšiť účinnosť spravodajskej činnosti a že výstupy z teoretického poznania sú predpokladom jej úspešnej realizácie.


Prácu habilitanta hodnotil ako aktuálnu aj s ohľadom na oblasť aplikácie kriminálneho spravodajstva, teda oblasť drogovej kriminality. Drogy a drogová kriminalita patrí v súčasnosti medzi závažné sociálne a bezpečnostné výzvy, ktorým čelia prakticky všetky krajiny sveta. V podmienkach globalizovaného sveta však tieto výzvy nadobúdajú nový rozmer a kvalitu, najmä v dôsledku internacionalizácie zločineckých štruktúr, využívaniu moderných technológií a dynamických zmien na drogovej scéne. Vzhľadom na rastúcu sofistikovanosť správania páchateľov drogovej trestnej činnosti a ich schopnosť flexibilne reagovať na opatrenia orgánov vymáhajúcich právo, efektivita tradičných postupov zameraných na ich odhaľovanie postupne klesá. Z tohto dôvodu je nevyhnutné hľadať nové, inovatívne stratégie, ktoré umožnia komplexné a proaktívne poznávanie fenoménu, akým je drogová kriminalita.

Podľa doc. JUDr. Ladislava Pokorného, Ph.D., je habilitačná práca spracovaná na veľmi dobrej odbornej úrovni a dosiahnuté výsledky vedeckého výskumu predstavujú nesporný prínos pre rozvoj odboru bezpečnostné vedy. Uchádzač vhodne využíva viacero vedeckých metód, pričom ich aplikácia je účelná a podporuje dosiahnutie vytýčených cieľov. Pri formulácii vlastných myšlienok uchádzač vhodne využíva vedecký jazyk, čo zvyšuje celkovú úroveň práce. Za významný prínos možno považovať aj skutočnosť, že v podmienkach Slovenskej republiky ide o jeden z prvých pokusov o aplikáciu teoretického modelu kriminálneho spravodajstva pri poznávaní konkrétnej kategórie trestnej činnosti. Uchádzač sa snažil o prepojenie teoretických aspektov s empirickým výskumom, prostredníctvom ktorého analyzuje reálny stav implementácie skúmaného modelu v podmienkach Policajného zboru. Na základe tohto poznania následne formuluje odporúčania a návrhy, ktoré sú určené pre bezpečnostnú teóriu a prax.
Predložená habilitačná práca svojím rozsahom, kvalitou spracovania, úrovňou argumentácie a vedeckou originalitou spĺňa všetky kritériá kladené na habilitačnú prácu v odbore bezpečnostné vedy.


Vzhľadom na vyššie uvedené, doc. JUDr. Ladislav Pokorný, Ph.D., odporučil habilitačnú prácu na obhajobu pred habilitačnou komisiou a po jej úspešnej obhajobe odporučil JUDr. Michalovi Markovi, PhD., udeliť titul docent v odbore 9205V00 bezpečnostné vedy.

K obhajobe habilitačnej práce položil habilitantovi 2 otázky:

1. Akú rolu zohráva operatívno-pátracia činnosť v rámci národného modelu kriminálneho spravodajstva?

2. Ako sa od seba obsahovo a funkčne líšia pojmy spravodajstvo a kriminálne spravodajstvo?

Prof. JUDr. Adrián Vaško, PhD., zdôraznil, že téma habilitačnej práce je z hľadiska súčasného vývoja bezpečnostného prostredia mimoriadne aktuálna. Drogy a drogová trestná činnosť sú úzko späté s aktivitami organizovaného zločinu, pričom súčasná dynamika ich rozvoja, umocnená využívaním moderných technológií, z nich robí jednu z najvýznamnejších bezpečnostných hrozieb, ktorým čelia krajiny na celom svete. To prirodzene kladie zvýšené nároky na odhaľovanie tejto trestnej činnosti a bezpečnostné orgány sú konfrontované s potrebou zavádzania inovatívnych prístupov, ktoré dokážu zefektívniť ich činnosť. Z hľadiska aktuálnosti práce považuje za osobitne prínosné zameranie autora na možnosti implementácie Európskeho modelu kriminálneho spravodajstva do činnosti polície v Slovenskej republike prostredníctvom národného modelu kriminálneho spravodajstva, pričom osobitná pozornosť je venovaná možnostiam jeho využitia pri odhaľovaní drogovej trestnej činnosti. Aktuálnosť témy je podčiarknutá aj prebiehajúcimi procesmi harmonizácie bezpečnostných politík v rámci Európskej únie. Celkovo možno konštatovať, že téma práce je nielen aktuálna, ale aj vysoko relevantná pre ďalší rozvoj bezpečnostnej teórie a praxe v Slovenskej republike.

Na základe obsahu práce a jej záverov možno konštatovať, že stanovené ciele boli v primeranej miere naplnené. Metodika spracovania práce je koncipovaná logicky a systematicky, pričom rešpektuje štandardné postupy poznávania. Autor vhodne analyzuje nielen východiská a aktuálny stav implementácie národného modelu kriminálneho spravodajstva, ale zároveň prináša aj nové, empiricky podložené zistenia a konkrétne návrhy a odporúčania pre bezpečnostnú teóriu a prax.

Prof. JUDr. Adrián Vaško, PhD., po zhodnotení všetkých aspektov habilitačnej práce JUDr. Michala Marka, PhD., konštatoval, že spĺňa všetky kritériá, ktoré sú kladené na tento druh práce a vo svojom obsahu prináša nové vedecké poznatky. Autor jej vypracovaním preukázal požadované odborné teoretické a praktické znalosti, ako aj schopnosť tvorivo využívať vedecké metódy.

Vzhľadom na uvedené skutočnosti predloženú prácu odporúča na obhajobu. Zároveň po úspešnej obhajobe a splnení všetkých zákonných podmienok odporúča JUDr. Michalovi Markovi, PhD., udeliť vedecko-pedagogický titul „docent“ v odbore bezpečnostné vedy.

K obhajobe habilitačnej práce položil habilitantovi 1 otázku:
Ako hodnotíte aktuálne analytické kapacity Policajného zboru v Slovenskej republike?

Predseda habilitačnej komisie prof. Dr. Jozef Balga, PhD., následne požiadal habilitanta, aby zaujal stanovisko k predneseným oponentským posudkom. Habilitant poďakoval oponentom za vypracovanie posudkov aj za konštruktívnu kritiku, ktorá ho v budúcnosti určite posunie vpred.  Postupne zodpovedal na ich otázky, ktoré formulovali vo svojich posudkoch. 

Potom predseda habilitačnej komisie prof. Dr. Jozef Balga, PhD., oznámil, že mu boli doručené pozitívne ohlasy k habilitačnému konaniu od: prof. JUDr. Tomáša Strémyho, PhD., z Právnickej fakulty Univerzity Komenského, predsedu Rady študijného programu bezpečnostnoprávna ochrana osôb a majetku Akadémie Policajného zboru v Bratislave prof. Ing. Jozefa Stieranku, PhD., vedúcej Katedry kriminálnej polície Akadémie Policajného zboru v Bratislave doc. JUDr. Moniky Hullovej, PhD., rektora Policejní akademie České republiky brig. gen. v.v. Mgr. Davida Dlouhého, Ph.D., dekana Fakulty bezpečnostního manažmentu Policejní akademie České republiky plk. v.v. Mgr. Lukáša Habicha, Ph.D., vedúceho Katedry vyšetrovania Akadémie Policajného zboru v Bratislave pplk. doc. JUDr. PhDr. Martina Lacu, PhD. a  emeritného profesora Katedry kriminálnej polície Akadémie Policajného zboru  v Bratislave prof. Ing. Miroslava Lisoňa, PhD.
V ďalšej časti habilitačného konania nasledovala rozprava k habilitačnej práci, do ktorej sa zapojili: 
Dr. h. c. prof. JUDr. Jaroslav Ivor, DrSc., sa plne stotožnil s prednesenými oponentskými posudkami. Oponenti podľa neho vystihli vedecký a publikačný prínos habilitačnej práce a habilitačnej prednášky. Poznamenal, že pána habilitanta pozná osobne. Pozná jeho publikačné výstupy aj jeho vystúpenia. Takisto pochválil prezentáciu prednášky. Konštatoval, že pán pplk. Marko je plne odborne vedecky zdatný na uchádzanie sa o titul docenta v odbore, ktorý si zvolil. Domnieva sa, že svojimi výstupmi a výskumami dostatočne preukázal naplnenie týchto predpokladov. Na záver konštatoval, že v rámci svojej prednášky venovanej národným strategickým hrozbám a národnému modelu kriminálneho spravodajstva identifikoval viaceré závažné nedostatky a oblasti, ktoré v súčasnosti absentujú v systéme kriminálneho spravodajstva v Slovenskej republike. Z toho dôvodu považuje jeho prácu za veľmi podnetnú v tom zmysle, že je potrebné na nej ďalej stavať a rozvíjať ju. Zároveň zdôraznil významný potenciál Akadémie Policajného zboru pri rozvoji problematiky kriminálneho spravodajstva na Slovensku. Prof. Ivor sa domnieva, že v tejto oblasti existuje množstvo výziev súvisiacich s chýbajúcimi činnosťami a analýzami, na ktoré habilitant poukázal vo svojej prednáške. 
Prof. Ing. Jozef Stieranka, PhD., sa tiež vyjadril k osobe habilitanta, ako aj k jeho pedagogickej a publikačnej činnosti. Ocenil, že nadviazal na vedeckú školu, ktorú založil prvý rektor Akadémie Policajného zboru prof. Porada, ktorý sa dlhodobo venoval konštituovaniu policajných a bezpečnostných vied. Prof. Stieranka verí, že habilitant získa ďalších nasledovníkov z mladšej generácie, ktorí budú túto teóriu ďalej rozvíjať a podporovať. Prof. Stieranka spomenul, že JUDr. Marka pozná už od študentských čias. Od roku 2008 pôsobil na katedre kriminálnej polície. Pozná ho ako pracovitého, dynamického, spoľahlivého, ľudského a empatického človeka. Preto si ho treba vážiť. Veď osobnosť habilitanta musí byť komplexná.
Rektor plk. v.v. doc. Ing. Stanislav Šišulák, PhD., MBA vyjadril habilitantovi podporu a zaželal mu všetko dobré.
Predseda Akreditačnej rady Dr. h. c. prof. Ing. Antonín Korauš, PhD., LL.M., MBA, konštatoval, že predložená práca predstavuje začiatok a východisko pre ďalší rozvoj problematiky, o ktorej JUDr. Marko hovoril vo svojej prednáške, najmä v oblasti jej prínosov, problémov a ďalších možností rozvoja. Zdôraznil potrebu začleniť tieto poznatky do kurikula školy a rozvíjať ich prostredníctvom výskumnej činnosti a ďalšieho odborného rastu. Prof. Korauš sa v závere svojho vystúpenia pozitívne vyjadril k udeleniu docentúry pplk. JUDr. Michalovi Markovi, PhD.
Pplk. doc. JUDr. Monika Hulová, PhD., podporila habilitanta. Spoznala ho ešte ako študenta, následne v počiatkoch jeho pedagogickej dráhy, ale aj vedeckovýskumnej činnosti. Zdôraznila, že preukázal veľkú schopnosť a húževnatosť pri prekonávaní problémov. Váži si na ňom jeho zodpovedný prístup k životu, k ľuďom i povinnostiam, ktoré mu život priniesol. Dôkazom toho, že jeho prístup bol správny, je skutočnosť, že si získal uznanie a rešpekt ako kolega. Uznanie si získal aj zo strany študentov, odbornej verejnosti a policajnej praxe. 
Doc. Karol Murdza, PhD., uviedol, že sa na habilitačnú prednášku habilitanta tešil. Vyjadril presvedčenie, že habilitant dosiahol odbornú, vedeckú a pedagogickú úroveň potrebnú na získanie titulu docent. Podľa jeho názoru predstavuje titul docent plnohodnotnú pedagogickú kvalifikáciu vysokoškolského učiteľa.
Prof. Dr. Jozef Balga, PhD., si zaspomínal na rok 1995, keď bol v podobnej situácii ako habilitant. Bol súčasťou riešiteľského kolektívu, ktorému sa podarilo konštituovať policajnú vedu. Dúfa, že mladšia generácia pedagógov si uvedomí, aké veľké možnosti má v oblasti rozvoja bezpečnostných vied. Vyjadril presvedčenie, že budúci docent by mal vytvoriť vlastnú vedeckú školu. Podľa jeho názoru má habilitant predpoklady na ďalšie vedecké pôsobenie a na potvrdenie významného postavenia tejto vedeckej školy v rámci akademického prostredia nielen v Slovenskej republike, ale aj v zahraničí. Zároveň pripomenul, že Akadémia Policajného zboru v minulosti patrila medzi popredné pracoviská v oblasti policajných vied a jej výsledky boli rešpektované aj v medzinárodnom prostredí. V podstate nám závidela západná a stredná Európa.
Po obsažných odpovediach habilitanta predseda habilitačnej komisie na základe reakcií účastníkov rozpravy konštatoval, že habilitant primerane a vyčerpávajúco reagoval na všetky otázky a podnety, ktoré v rozprave odzneli.

Predseda habilitačnej komisie ukončil verejné rokovanie. Po prestávke rokovanie pokračovalo svojou neverejnou časťou. Habilitačná komisia ocenila najmä vysokú aktuálnosť, teoretickú úroveň, vhodnú obsahovú štruktúru a metodické stvárnenie habilitačnej prednášky. Pozitívne hodnotila jej ucelenosť a postupnosť riešených problémov, ich zrozumiteľné a presvedčivé objasnenie. 

V rozprave k obhajobe habilitačnej práce oponenti opätovne ocenili pôvodnosť, vysokú teoretickú hodnotu a pragmatický význam habilitačnej práce. Členovia habilitačnej komisie sa pozitívne vyjadrili k odbornej erudícii habilitanta, jeho spôsobilosti pohotovo a správne reagovať na otázky v rozprave k habilitačnej práci.

Na záver neverejného rokovania habilitačnej komisie a oponentov bol predseda habilitačnej komisie poverený predložiť Vedeckej rade Akadémie Policajného zboru v Bratislave výsledky rokovania a odporúčanie udeliť JUDr. Michalovi Markovi, PhD., vedecko-pedagogický titul docent v študijnom odbore 9205V00 bezpečnostné vedy.
22. júna 2026 Vedecká rada Akadémie Policajného zboru v Bratislave prerokovala návrh rektora na vymenovanie JUDr. Michala Marka, PhD., za docenta. Tajným hlasovaním rozhodla udeliť titul docent JUDr. Michalovi Markovi, PhD., v študijnom odbore 9205V00 Bezpečnostné vedy.

